200 kg onwettige kabels uit informele nedersetting verwyderArgieffoto Minstens 200 kg kabels wat onwettige elektrisiteitsverbindings aan ongeveer 500 persone verskaf het, is Dinsdag uit Zandspruit, ŉ groot informele nedersetting wes van Johannesburg, verwyder. “Vier voertuie is gebruik om die kabels uit die gebied te vervoer,” het Wayne Minnaar, woordvoerder van die Johannesburgse metropolisie, gesê. Eskom, die Suid-Afrikaanse Polisiediens en die JMPD het op die informele nedersetting teen Beyers Nauderylaan in Honeydew toegeslaan en die klopjag het ŉ hele dag lank geduur. Lamppale en elektrisiteitsbokse is gestroop van die onwettige verbindings. Volgens Minnaar was daar geen teenstand van die gemeenskap nie. Niemand is beseer nie en niemand is in hegtenis geneem nie. “Die verbindings is nie net elektrisiteitsdiefstal nie, maar ook baie gevaarlik,” het hy gesê. Eskom sal die kabels hou en verdere ondersoek instel. Bron: Jenni Evans, News24